เดอะลาสต์ออฟอัส พาร์ต I

***เดอะลาสต์ออฟอัส พาร์ต I*** () เป็นเกมแอ็กชันผจญภัยที่วางจำหน่ายในปี 2022 พัฒนาโดยนอตีด็อก และจัดจำหน่ายโดยโซนี่อินเตอร์แอ็กทีฟเอ็นเตอร์เทนเมนต์ เป็นการรีเมกจากเกม *[[เดอะลาสต์ออฟอัส]]* (2013) ปรับปรุงรูปแบบการเล่น รวมถึงระบบการต่อสู้ การสำรวจ และเพิ่มตัวเลือกเพื่อการเข้าถึง ผู้เล่นรับบทโจเอล ผู้ต้องพาเอลลีข้ามสหรัฐอเมริกาที่ล่มสลายจากการระบาดของเชื้อรากลายพันธุ์ *[[คอร์ดีเซปส์]]* ซึ่งเปลี่ยนผู้คนให้เป็นสิ่งมีชีวิตกินคน เกมนี้ยังรวมภาคเสริม *[[เดอะลาสต์ออฟอัส: เลฟต์บีไฮนด์]]* (2014) ที่เล่าเรื่องราวของเอลลี่กับเพื่อนสนิท ไรลีย์

การพัฒนาเวอร์ชันนี้นำโดยผู้กำกับเกม แมตทิว แกลแลนต์ และผู้กำกับฝ่ายสร้างสรรค์ ฌอน เอสเคก สืบต่อจากทีมดั้งเดิมอย่างบรูซ สเตรลีย์ และนีล ดรักแมนน์ ตัวเกมถูกสร้างใหม่ทั้งหมดเพื่อรองรับฮาร์ดแวร์รุ่นใหม่ พร้อมกราฟิก แอนิเมชัน และโมเดลตัวละครที่ปรับปรุงตามวิสัยทัศน์เดิม โดยใช้เอนจินเกมจาก *[[เดอะลาสต์ออฟอัส พาร์ต II]]* (2020) และพัฒนาระบบการเล่น เทคโนโลยี และการเข้าถึงให้ดียิ่งขึ้น รวมถึงเพิ่มคุณสมบัติใหม่อย่างคำบรรยายเสียง ระบบเสียงสามมิติ แรงสั่นตอบสนองแบบแฮปติก (haptic feedback) และแรงต้านของปุ่มในจอยดูอัลเซนส์

เกมเปิดตัวบนเพลย์สเตชัน 5 ในเดือนกันยายน 2022 ได้รับคำชมด้านกราฟิก แอนิเมชันใบหน้า ปัญญาประดิษฐ์ และระบบการเข้าถึงใหม่ แต่ถูกวิจารณ์หลากหลายเรื่องการออกแบบด่าน รูปแบบการเล่นได้รับความเห็นที่หลากหลาย ความจำเป็นของการรีเมก และราคาขาย เกมคว้ารางวัลจากวิชวลเอฟเฟกต์โซไซตีอะวอดส์ และเข้าชิงรางวัลในงานเดอะเกมอะวอดส์ และโกลเดนจอยสติกอะวอดส์ ขณะที่เวอร์ชันวินโดวส์เปิดตัวในเดือนมีนาคม 2023 ประสบปัญหาด้านประสิทธิภาพและได้เสียงวิจารณ์ปะปน ภายในเดือนมีนาคม 2024 เกมทำยอดขายได้ทะลุ 2 ล้านชุด

## ระบบเกม

[thumb|left|upright=1.2|''เดอะลาสต์ออฟอัส พาร์ต I'' (ขวา) เป็น[วิดีโอเกมรีเมก|รีเมก ของ *[[เดอะลาสต์ออฟอัส]]* (ซ้าย), โดยมีการปรับปรุงรูปแบบการเล่น โมเดลตัวละคร และเอฟเฟกต์แสงให้ดียิ่งขึ้น|alt=ภาพ GIF แบบแอนิเมชัน แสดงให้เห็นตัวละครผู้เล่น โจเอล แอบเข้ามาข้างหลังติดเชื้อแล้วบีบคอจนตาย โดย GIF นี้เป็นการเปรียบเทียบระหว่างสองเวอร์ชันของเกม ซึ่งด้านขวามีเอฟเฟกต์แสงที่เห็นได้ชัดกว่าและโมเดลตัวละครที่อัปเดตแล้ว]]

*เดอะลาสต์ออฟอัส พาร์ต I* เป็นการรีเมกจาก *[[เดอะลาสต์ออฟอัส]]* (2013) เกมแอ็กชันผจญภัยมุมมองบุคคลที่สาม ผู้เล่นต้องเดินทางผ่านโลกหลังหายนะ ใช้อาวุธปืน อาวุธดัดแปลง การต่อสู้ระยะประชิด และการลอบเร้น เพื่อเอาชีวิตรอดจากศัตรูมนุษย์และ "พวกติดเชื้อ" (Infected) สิ่งมีชีวิตกินเนื้อคน ที่เกิดจากเชื้อรากลายพันธุ์ของ*[[คอร์ดีเซปส์]]*

ตลอดเกม ผู้เล่นบังคับโจเอลเป็นส่วนใหญ่ ที่ต้องพาเด็กสาวชื่อเอลลีเดินทางข้ามสหรัฐอเมริกา โดยมีบางช่วงที่บังคับเอลลีในฤดูหนาวและตอนจบ รวมถึงซาราห์ ลูกสาวของโจเอลในฉากเปิดเรื่อง ภาคเสริม *[[เดอะลาสต์ออฟอัส: เลฟต์บีไฮนด์]]* ผู้เล่นสวมบทเป็นเอลลี ระหว่างใช้เวลากับเพื่อนสนิทและคนที่เธอมีใจให้คือไรลีย์ เอเบล ส่วนโหมดผู้เล่นหลายคนแบบออนไลน์จากเกมต้นฉบับถูกตัดออกใน *พาร์ต I* แต่เนื้อเรื่องยังคงเดิมทุกประการ

ตัวรีเมกปรับปรุงระบบการเล่นทั้งการต่อสู้และการสำรวจ ปัญญาประดิษฐ์ถูกยกเครื่องใหม่ ทำให้มีตัวละครที่ผู้เล่นไม่ได้ควบคุม (NPC) ปรากฏบนหน้าจอมากขึ้น และศัตรูดุดันและใช้กลยุทธ์มากขึ้น การเล่นกับพวกติดเชื้อก็ถูกปรับใหม่ เช่น แอนิเมชันของสตอล์กเกอร์ และท่าโจมตีพุ่งชนของโบลตเตอร์ ส่วนระบบการเล่นที่เพิ่มเข้ามา ได้แก่ โหมดตายถาวร โหมดสปีดรัน และชุดแต่งกายใหม่สำหรับโจเอลกับเอลลี ด้านการเข้าถึงมีการปรับปรุง เช่น การปรับแต่งปุ่ม ระบบอ่านหน้าจอ สัญญาณเสียงนำทาง คำบรรยายเสียง และแรงสั่นตอบสนอง (Haptic Feedback) ระหว่างบทสนทนา ผู้เล่นยังสามารถปรับระดับความยาก เช่น ความอึดของศัตรู ประสิทธิภาพการลอบเร้น และปริมาณทรัพยากร อีกทั้งโหมดถ่ายภาพใหม่ยังเพิ่มลูกเล่นอย่างตัวปรับแต่งภาพ ภาพเคลื่อนไหวช้าลง และกระสุนไม่จำกัด

บนเพลย์สเตชัน 5 เกมรองรับคุณสมบัติฮาร์ดแวร์ เช่น ระบบเสียงสามมิติ การสั่นตอบสนอง (Haptic Feedback) และทริกเกอร์แบบปรับแรงต้าน (Adaptive Triggers) ของจอยดูอัลเซนส์ เพื่อจำลองการกระทำอย่างการยิงลูกซองหรือดึงสายธนู การแสดงผลรองรับความละเอียด 4K เนทีฟที่ 30 เฟรมต่อวินาที หรืออัปสเกลที่เป้าหมาย 60 เฟรมต่อวินาที และหากเปิดใช้งานอัตราการรีเฟรชแปรผัน (Variable Refresh Rate) ทั้งสองโหมดสามารถปลดล็อกอัตราเฟรมให้เกินกว่า 60 เฟรมต่อวินาทีได้

## การพัฒนา

*เดอะลาสต์ออฟอัส พาร์ต I* พัฒนาโดยนอตีด็อก และจัดจำหน่ายโดยโซนี่ อินเตอร์แอ็กทีฟ เอนเตอร์เทนเมนต์ ผู้กำกับเกมโดยแมตทิว แกลแลนต์ และผู้กำกับสร้างสรรค์โดยชอน เอสเคก ซึ่งสืบต่อจากบรูซ สเตรลีย์ และนีล ดรักแมนน์ แกลแลนต์เคยเป็นนักออกแบบการต่อสู้ในเกมต้นฉบับและใน*[[อันชาร์ทิด 4: อะทีฟส์เอนด์]]* (2016) ต่อมาเป็นหัวหน้าฝ่ายออกแบบระบบใน*[[เดอะลาสต์ออฟอัส พาร์ต II]]* (2020) และร่วมดูแลคุณสมบัติด้านการเข้าถึง ส่วนเอสเคกเริ่มจากหัวหน้าทีมแอนิเมชันซีเนมาติกใน*เดอะลาสต์ออฟอัส* ซึ่งเป็นเกมแรกของเขา ต่อมาเป็นผู้กำกับสร้างสรรค์ใน*[[อันชาร์ทิด: เดอะลอสต์เลกาซี]]* (2017) ก่อนจะไปเป็นผู้กำกับครีเอทีฟและผู้เขียนร่วมใน*[[อเวนเจอร์ส (วิดีโอเกม พ.ศ. 2563)|มาร์เวลส์อะเวนเจอส์]]* (2020) ที่คริสตัลไดนามิกส์ ก่อนกลับมาร่วมงานกับนอตีด็อกในเดือนเมษายน 2021 ทั้งคู่แบ่งหน้าที่กำกับ โดยเอสเคกดูแลซีเนมาติก ขณะที่แกลแลนต์มองว่าตัวเองเชื่อมโยงกับธีมของเกมมากกว่าสมัยพัฒนาเกมต้นฉบับ ในฐานะพ่อคน ตามที่เอสเคกกล่าว ทีมงานมองการรีเมกครั้งนี้ว่าเป็น "จดหมายรักถึงแฟน ๆ และแฟรนไชส์ และถึงตัวเราเองในฐานะผู้พัฒนา" โดยย้ำถึงการรักษาแก่นสำคัญและคุณภาพของเกม หลายคนในทีมผู้บริหารฝ่ายสร้างสรรค์ของ *พาร์ต I* ก็เคยทำงานในเกมต้นฉบับมาก่อน

นอตีด็อกตั้งเป้าให้*พาร์ต I* และ*พาร์ต II* เล่นต่อเนื่องได้เล่นต่อเนื่องกันได้โดยไม่สะดุดด้านเทคโนโลยีหรือกราฟิก พร้อมเจาะกลุ่มผู้เล่นใหม่อย่างผู้ชมซีรีส์ทางโทรทัศน์และผู้ใช้เพลย์สเตชัน 5 แรงบันดาลใจส่วนหนึ่งมาจากฉากแฟลชแบ็กใน*พาร์ต II* ที่ต้องสร้างฉากและทรัพยากรใหม่ แกลแลนต์ เล่าว่าหลายคนในทีมคิดกันว่า "ถ้าเกมทั้งเกมดูดีเท่าฉากแฟลชแบ็กก็คงน่าตื่นเต้น" การพัฒนาเริ่มต้นจากการย้ายเข้าสู่เกมเอนจินที่อัปเดตจาก*พาร์ต II* และสร้างใหม่ให้ใช้ศักยภาพของเพลย์สเตชัน 5 เต็มที่ ทั้งด้านทิศทางศิลป์ แอนิเมชัน และโมเดลตัวละคร การปรับปรุงด้านเทคโนโลยีและกราฟิกมุ่งให้สอดคล้องกับวิสัยทัศน์ของทีมต้นฉบับ โดยเอสเคกย้ำว่าทุกองค์ประกอบต้องทำให้ผู้เล่นดื่มด่ำกับโลกในเกม ทีมงานได้ทบทวน "การตัดสินใจเล็ก ๆ นับพันครั้ง" ตัดสิ่งเกินจำเป็นออก เพิ่มรายละเอียดหรือออกแบบใหม่ในสิ่งที่ต้องการปรับปรุง และประเมินใหม่ว่าบางพื้นที่ถูกออกแบบเพราะข้อจำกัดของเพลย์สเตชัน 3 หรือไม่ หากใช่ก็สร้างใหม่หรือเสริมรายละเอียดเข้าไป 

ทีมผู้พัฒนาย้ำว่าการสร้างคุณสมบัติด้านการเข้าถึงเป็นหัวใจของการรีเมกครั้งนี้ โดยขยายจาก*พาร์ต II* ด้วยเอนจินเดียวกัน และเพิ่มพรีเซ็ต 3 แบบสำหรับผู้เล่นที่ต้องการตัวช่วยด้านการได้ยิน การเคลื่อนไหว หรือการมองเห็น ระหว่างการพัฒนา''เดอะลาสต์ออฟอัส พาร์ต II'' ที่ปรึกษาผู้พิการทางสายตา แบรนดอน โคล เคยชี้ว่าผู้เล่นตาบอดพลาดการรับรู้บริบทและปฏิสัมพันธ์ที่ไม่ได้พูดระหว่างตัวละคร ซึ่งไม่สามารถแก้ใน*พาร์ต II* ได้ แกลแลนต์จึงนำแนวคิดนี้กลับมาใน*พาร์ต I* และร่วมมือกับเดสคริปทีฟวิดีโอเวิกส์ สร้างระบบบรรยายเสียงสำหรับคัตซีน การเขียนและบันทึกเสียงบรรยายต้องกระชับโดยไม่เสียบริบทหรือธีมของเรื่อง ตัวเลือกการสั่นที่ปรับแต่งได้พัฒนาตามคำวิจารณ์จากรีวิว *[[อันชาร์ทิด: เลกาซีออฟทีฟส์คอลเลกชัน]]* (2022) ในเว็บไซต์*[[แคนไอเพลย์แดต?]]* ว่าขาดความหลากหลาย ทีมงานยังระบุฉากที่อาจกระทบการเข้าถึง เช่น เกมอาร์เคดใน *เลฟต์บีไฮนด์* และเชิญที่ปรึกษาหลายคน รวมถึงโคล มาช่วยให้คำแนะนำ

ระบบการต่อสู้ โดยเฉพาะการสู้ระยะประชิด ถูกพัฒนาต่อยอดจาก*พาร์ต II* แต่ทีมงานเห็นว่าฉากการต่อสู้ในเกมต้นฉบับมีเอกลักษณ์อยู่แล้ว จึงไม่ปรับครั้งใหญ่ พวกเขาไม่เพิ่มท่านอนราบซึ่งมีใน*พาร์ต II* เนื่องจากจะกระทบโครงสร้างการเล่นและพื้นที่การต่อสู้ที่ไม่ได้ถูกออกแบบมาเพื่อสิ่งนี้ เช่นเดียวกับระบบหลบหลีกที่ถูกตัดออก เนื่องจากต้องแก้การโจมตีของศัตรูและพื้นที่การเล่นใหม่ทั้งหมด อีกทั้งยังจะลดความอึดอัดและความกดดันของการต่อสู้ แกลแลนต์อธิบายว่า "โจเอลจำเป็นต้องรู้สึกแตกต่างจากเอลลี" ซึ่งเป็นตัวละครหลักใน*พาร์ต II* ข้อจำกัดของเพลย์สเตชัน 3 เคยทำให้ทีมต้นฉบับต้อง "ประดิษฐ์" ฉากการต่อสู้ขึ้น รวมถึงบางฉากที่ถูกสคริปต์ไว้ล่วงหน้า แต่ด้วยความก้าวหน้าของเพลย์สเตชัน 5 ทีมสามารถสร้างการต่อสู้ที่พลวัตยิ่งขึ้น โดย AI จะสั่งการให้ศัตรู NPC ตรวจสอบและวิเคราะห์สถานการณ์ได้แม่นยำขึ้น เทคโนโลยี AI นี้ถูกพัฒนาบนรากฐานจาก*พาร์ต II* เดิมทีเกมต้นฉบับจำกัด NPC ได้เพียง 8 ตัว ต่อการเผชิญหน้า ทำให้บางครั้งศัตรูบางตัวไม่สนใจผู้เล่นหากมีตัวอื่นอยู่ แต่ใน PS5 สามารถรองรับ NPC ได้มากถึง 128 ตัว ที่พร้อมโฟกัสผู้เล่นพร้อมกัน อีกทั้งยังทำให้ผู้ติดเชื้อทั้งเพศชายและหญิงต่อสู้พร้อมกันได้ ซึ่งเป็นไปไม่ได้ในเกมต้นฉบับ แกลแลนต์มองว่าเทคโนโลยีใหม่นี้ทำให้การต่อสู้สดใหม่และคาดเดาได้ยากกว่าเดิม

thumb|upright|เอริก แพงกิลิแนน ผู้กำกับร่วมฝ่ายศิลป์ของเกมต้นฉบับ กลับมารับหน้าที่เดิมอีกครั้งใน''เดอะลาสต์ออฟอัส พาร์ต I''.

ทีมงานฝ่ายภาพได้ทำการวิเคราะห์เกมต้นฉบับอย่างละเอียดเพื่อเข้าใจเจตนา และมุ่งเน้นการพัฒนาฉากและเส้นเรื่องสำคัญ แทนที่จะปรับแค่กราฟิก พวกเขายังศึกษาคัตซีนและจังหวะการเล่าเรื่อง แล้วใช้เทคนิคสมัยใหม่ขับเน้นช่วงเวลาสำคัญของเรื่อง เอริก แพงกิลิแนน ผู้อำนวยการฝ่ายศิลป์ คอยย้ำเตือนให้ทีมรักษาทิศทางดั้งเดิมของแต่ละฉาก เนื่องจากบางครั้งระหว่างพัฒนา ทีมเผลอหลุดจากเป้าหมายดั้งเดิม ซึ่งจะส่งผลกระทบต่อฉากอื่น ๆ ตามมา วิสัยทัศน์ของเกมต้นฉบับคือการเน้นความงดงามของโลก มากกว่าการนำเสนอภาพมืดหม่นแบบดิสโทเปีย และเซบาสเตียน โกรแมนน์ ผู้อำนวยการฝ่ายศิลป์อีกคนหนึ่ง มองว่า PS5 ทำให้วิสัยทัศน์นี้สมบูรณ์ยิ่งขึ้น โดยเฉพาะการใช้โมเดลและเชดเดอร์ที่ซับซ้อน เพิ่มรายละเอียดพืชพรรณ ตัวละคร และสภาพแวดล้อมด้วยจำนวนโพลีกอนที่มากขึ้น ซีเนมาติกยังคงใช้ข้อมูลโมชันแคปเชอร์เดิม แต่ปรับปรุงแอนิเมชันใบหน้าใหม่ให้ใกล้เคียงการแสดงต้นฉบับมากขึ้น การรีเมกยังขยายสภาพแวดล้อม เช่น เพิ่มรายละเอียดห้องด้านหลังพิพิธภัณฑ์บอสตัน และทำบรรยากาศมหาวิทยาลัยให้อึดอัดกว่าเดิม อย่างไรก็ตาม รายละเอียดบางอย่างถูกตัดออกเพราะไม่สอดคล้องกับบริบท เช่น ต้นไม้และเถาวัลย์ในเขตทหารที่ไม่สมจริงจึงถูกลบออก

โหมดสปีดรันถูกเพิ่มตามข้อเสนอของทีมงานที่สนใจด้านนี้ และยังได้ปรึกษานักสปีดรันมืออาชีพ ส่วนโหมดการตายถาวรถูกออกแบบเพื่อเพิ่มแรงกดดันให้กับระบบการต่อสู้ที่ตึงเครียดอยู่แล้วของเกมต้นฉบับ ด้านเสียง ทีมงานใช้เทมเพสต์เอนจินของเพลย์สเตชัน 5 (ซึ่งพัฒนาต่อยอดจากเทคโนโลยีของเพลย์สเตชัน 4) เพื่อสร้างระบบเสียงสามมิติ รวมถึงช่วงบทสนทนาที่เงียบสงบ แม้ต้องใช้เวลากว่าหนึ่งปีในการปรับเอนจินเสียงของนอตีด็อกให้รองรับ คุณสมบัติการผสมเสียงและมาสเตอร์เสียงทั้งหมดจึงถูกยกเครื่องใหม่เพื่อเพิ่มความชัดเจน เสียงดั้งเดิมจากเกมต้นฉบับถูกนำกลับมาใช้จำนวนมาก เช่น เสียงอัปเกรดโต๊ะทำงาน และเสียงพึมพำของฝูงติดเชื้อจาก *พาร์ต II* ขณะที่การพากย์เสียงหลักยังคงใช้เวอร์ชันเดิมทั้งหมด

## การจำหน่าย

มีการเปิดเผยถึงภาครีเมกของ*เดอะลาสต์ออฟอัส*ครั้งแรกในเดือนเมษายน 2021 โดยเจสัน ชไรเออร์ จาก*[[บลูมเบิร์กนิวส์]]* ว่าเกมนี้มีโค้ดเนมว่า "T1X" เริ่มพัฒนาที่สตูดิโอวิชวลอาตส์ซัปพอร์ตกรุปของโซนี่ ก่อนย้ายไปอยู่ภายใต้นอตีด็อกในปี 2020 เมื่อทีมงานบางส่วนเข้ามาร่วมโปรเจกต์ ต่อมาเมื่อวันที่ 9 มิถุนายน 2022 รายชื่อเกม เทรลเลอร์และข้อมูลหลุดออกมาบนเพลย์สเตชันสโตร์ ก่อนประกาศอย่างเป็นทางการบนเพลย์สเตชัน 5 และวินโดวส์ ในงานซัมเมอร์เกมเฟสต์ กระแสตอบรับต่อการประกาศมีทั้งบวกและลบ นักข่าวและผู้เล่นบางส่วนเห็นว่ารีเมกนี้ไม่จำเป็น เนื่องจากมี*เดอะลาสต์ออฟอัส รีมาสเตอร์* มาก่อน อีกทั้งยังตั้งคำถามถึงราคาขาย 70 ดอลลาร์สหรัฐว่ามีความเหมาะสมหรือไม่

นอตีด็อกประกาศเวอร์ชันพิเศษของเกมที่มาพร้อมการอัปเกรดและทักษะในเกม เวอร์ชันกล่องพิเศษมีสตีลบุ๊ก และรวมการ์ตูน*[[เดอะลาสต์ออฟอัส: อเมริกันดรีมส์]]* (2013) พร้อมปกใหม่ ผลงานออกแบบโดยเดวิด แบลตต์ หรือ Kopfstoff ศิลปินแฟนอาร์ตชื่อดัง สำหรับไฟร์ฟลายเอดิชัน ซึ่งวางจำหน่ายเฉพาะในสหรัฐอเมริกาบนเพลย์สเตชัน 5 ขายหมดภายในหนึ่งชั่วโมงหลังประกาศ และหมดอีกครั้งภายในไม่กี่วินาทีเมื่อเติมสต็อกในวันวางจำหน่าย ผู้เล่นหลายคนรายงานว่ากล่องที่ได้รับชำรุดจากการบรรจุ โซนี่จึงเสนอส่วนลดหรือเงินคืน แต่ไม่เปลี่ยนสินค้าใหม่ สำหรับเวอร์ชันวินโดวส์ วางจำหน่ายในสหรัฐอเมริกาและบางประเทศในยุโรป พร้อมโค้ดเกมดิจิทัลสำหรับสตีม

การพัฒนาครั้งนี้แตกต่างจากผลงานก่อนหน้าของนอตีด็อกที่มักเผชิญการทำงานล่วงเวลาอย่างหนัก (crunch) การพัฒนาสิ้นสุดเมื่อ 11 กรกฎาคม 2022 หลังส่งเกมไปผลิตจริง เทรลเลอร์สุดท้ายเผยแพร่เมื่อวันที่ 24 สิงหาคม และเกมวางจำหน่ายบนเพลย์สเตชัน 5 ในวันที่ 2 กันยายน 2022 มีการปล่อยเดโมเล่นสองชั่วโมงสำหรับสมาชิกเพลย์สเตชัน พลัส พรีเมียม เมื่อวันที่ 15 มกราคม 2023 ซึ่งตรงกับการออกอากาศซีรีส์ทางโทรทัศน์ตอนแรก เวอร์ชันวินโดวส์ ซึ่งร่วมพัฒนากับไอรอนกาแลกซี ถูกประกาศในงานเดอะเกมอะวอดส์ เดือนธันวาคม 2022 พร้อมเทรลเลอร์ ก่อนเลื่อนจากกำหนดเดิมวันที่ 3 มีนาคม ไปเป็น 28 มีนาคม 2023 ขณะที่เวอร์ชันเพลย์สเตชัน 5 ได้อัปเดตในเดือนตุลาคม 2024 เพื่อรองรับความละเอียดและเฟรมเรตสูงขึ้นบนเพลย์สเตชัน 5 โปร ต่อมาได้มีการวางจำหน่ายชุดรวม *เดอะลาสต์ออฟอัส คอมพลีต* (ประกอบด้วย*พาร์ต I* และ *[[เดอะลาสต์ออฟอัส พาร์ต II#รีมาสเตอร์|รีมาสเตอร์]]*) ในรูปแบบดิจิทัลเมื่อวันที่ 10 เมษายน 2025 และจะมีเวอร์ชันกล่องคอลเลกเตอร์เอดิชัน ตามมาในวันที่ 10 กรกฎาคม 2025 พร้อมกล่องเหล็ก ภาพอาร์ต และการ์ตูน*อเมริกันดรีมส์*

## การตอบรับ

### คำวิจารณ์

#### เพลย์สเตชัน 5

บนเพลย์สเตชัน 5 *เดอะลาสต์ออฟอัส พาร์ต I* ได้รับคำวิจารณ์ "ชื่นชอบโดยทั่วไป" จากเว็บไซต์รวมคะแนนรีวิวเมทาคริติก นักวิจารณ์ยกย่องกราฟิก แอนิเมชันใบหน้าที่อัปเดต AI ศัตรูและตัวละครที่พัฒนาดีขึ้น รวมถึงคุณสมบัติการเข้าถึง ตัวเลือกเสียง และการใช้จอยคอนโทรลเลอร์ที่หลากหลาย อย่างไรก็ตาม เสียงตอบรับต่อระบบการเล่นและการออกแบบด่านมีทั้งบวกและลบ นักวิจารณ์หลายคนมองว่านี่คือเวอร์ชันที่ดีที่สุดของเกม โดยทอม ออร์รี จาก*[[วีจี247]]* ถึงกับบอกว่าเป็น "หนึ่งในการรีเมกที่ดีที่สุดเท่าที่เคยเล่นมา" ขณะที่นักวิจารณ์บางส่วนตั้งคำถามถึงความจำเป็นของรีเมก โดยเฉพาะเมื่อมี*เดอะลาสต์ออฟอัส รีมาสเตอร์* และราคาขายที่สูง ขณะที่อีกกลุ่มเปรียบการรีเมกนี้กับการรีมาสเตอร์ภาพยนตร์ลงอัลตราเอชดีบลูเรย์ ซึ่งเป็นเรื่องปกติในอุตสาหกรรม สิ่งที่ถูกวิจารณ์เชิงลบคือการตัดโหมดผู้เล่นหลายคน เจสัน ฟอล์กเนอร์ จาก*[[เกมเรโวลูชัน]]* มองว่าการไม่เพิ่มเนื้อเรื่องใหม่คือ "โอกาสที่พลาดไปอย่างมาก" และเบลก เฮสเตอร์ จาก*[[เกมอินฟอร์มเมอร์]]* เห็นว่ายิ่งตอกย้ำการเล่าเรื่องที่เริ่มล้าสมัย

ลู้ก ไรล์ลี จาก*[[ไอจีเอ็น]]* มองว่าเกมนี้ว่าเป็นตัวอย่างโชว์ศักยภาพกราฟิกของเพลย์สเตชัน 5 อย่างมีประสิทธิภาพ ขณะที่ไมเคิล โกรอฟฟ์ จาก*[[อิเล็กทรอนิกเกมมิงมันท์ลี]]* (EGM) เขียนว่า แม้เกมต้นฉบับจะสะท้อนภาพโลกหลังหายนะตามที่ผู้เล่นจินตนาการไว้ แต่สไตล์ศิลป์และกราฟิกใหม่สะท้อนภาพโลกตามมุมมองของโจเอลและเอลลี่ได้ชัดเจน คือ "เต็มไปด้วยวัชพืชและหม่นหมอง … แต่ก็ยังสวยงาม หรือแม้แต่ดูธรรมดาได้" แอนดรูว์ เว็บสเตอร์ จาก*[[เดอะเวิร์จ]]* เปรียบเทียบกับภาพยนตร์ทำเงินยุคใหม่ ส่วนจอช โทเลนติโน จาก*[[ซิลิโคเนรา]]* กล่าวว่า กราฟิกรีเมกนี้สอดคล้องกับความทรงจำที่มีต่อเกมต้นฉบับ แซม มาชโคเวก จาก*อาร์สเทคนิกา* ชื่นชมภาพที่ปรับปรุง แต่เห็นว่าเกมไม่ได้จำเป็นต้องยกเครื่องใหญ่เหมือน*[[ดีมอนส์โซลส์]]* (2020) ขณะที่ทีเจ เดนเซอร์ จาก*[[แช็กนิวส์]]* ตำหนิภาพใน Listen Mode ที่ดูเบลอ นักวิจารณ์หลายรายยังชื่นชมระบบแสงและส่วนต่อประสานกับผู้ใช้ที่เรียบง่ายขึ้น แดน ซิลเวอร์ จาก*[[เดอะเทเลกราฟ]]* ถึงกับมองว่าระบบแสงควรได้รับรางวัล ส่วนโกรอฟฟ์เสริมว่า แม้แสงจะสมจริงขึ้น แต่ก็ยังรักษาโทนการเล่าเรื่องดั้งเดิมไว้ได้

thumb|left|upright=1.35|นักวิจารณ์หลายคนมองว่าโมเดลตัวละครที่ได้รับการปรับปรุงคือจุดเด่นที่สุดของ''พาร์ต I''|alt=ภาพเปรียบเทียบตัวละครเทสระหว่างเกมต้นฉบับกับฉบับสร้างใหม่ โดยฉบับหลังแสดงอารมณ์ได้มากกว่าและดูมีอายุมากขึ้น

นักวิจารณ์จำนวนมากเห็นตรงกันว่าโมเดลตัวละครและแอนิเมชันใบหน้าที่ปรับปรุงใหม่คือจุดเด่นที่สุดของการรีเมกครั้งนี้ โกรอฟฟ์ จาก *EGM* และไรล์ลี จาก*ไอจีเอ็น* ชี้ว่าการแสดงทรงพลังขึ้นด้วยไมโครเอกซ์เพรสชันที่เพิ่มมิติให้กับตัวละคร ขณะที่มาชโคเวก จาก*อาร์สเทคนิกา* ถึงกับเปรียบเทียบคุณภาพการแสดงกับภาพยนตร์รางวัล ขณะที่เฮสเตอร์ จาก*เกมอินฟอร์มเมอร์* เห็นว่าดูแม่นยำและสื่ออารมณ์ได้มากกว่าโดยไม่ติดความเคอะเขินแบบเกมต้นฉบับ ส่วนจอร์แดน มิดเลอร์ จาก*[[วิดีโอเกมส์โครนิเคิล]]* มองว่ารีเมกถ่ายทอดเจตนาและช่วงเวลาของตัวละครได้ดีกว่าเดิม ซึ่งเทคโนโลยีของต้นฉบับยังทำไม่ได้ อเลกซ์ เอวาร์ด จาก*[[เกมส์เรดาร์+]]* เสริมว่า แม้แต่ NPC ที่ปรากฏสั้น ๆ ยังดูดีกว่าโจเอลและเอลลี่ในเวอร์ชันดั้งเดิม ส่วนเดนเซอร์ จาก*แช็กนิวส์* ระบุว่าตัวละคร "ไม่เหมือนหุ่นอีกต่อไป และสื่ออารมณ์ได้ดีกว่ามาก"

นักวิจารณ์ชื่นชมการปรับปรุง AI ของศัตรูและเพื่อนร่วมทาง มาชโคเวก จาก*อาร์สเทคนิกา* เปรียบเทียบฉากการต่อสู้กับเทรลเลอร์สคริปต์ของเกมต้นฉบับ  ส่วนเจก เด็กเกอร์ จาก*[[เกมสปอต]]* มองว่าการพัฒนาใหม่นี้เพิ่มความกดดันและความท้าทาย เควิน ดันส์มอร์ จาก*ฮาร์ดคอร์เกมเมอร์* ก็เห็นด้วย แต่เสริมว่ายังมีความ "ขัด ๆ" เหลือ เช่น เพื่อนร่วมทางเดินผิดเส้นทางบ้าง ไรล์ลี จาก*ไอจีเอ็น* เสียดายที่ไม่มีการใส่ชื่อศัตรูแบบสคริปต์เหมือน*พาร์ต II* แต่ก็ยังชื่นชมการพัฒนาของ AI ขณะที่โทเลนติโน จาก*ซิลิโคเนรา* เห็นว่าการเปลี่ยนแปลงยังตื้นเขิน เพราะแผนที่และรูปแบบการต่อสู้ไม่ต่างจากเดิม ด้านโกรอฟฟ์ จาก *EGM* เสริมว่าศัตรูแม้จะฉลาดขึ้น แต่พฤติกรรมก็ยังเรียบง่าย เช่น วิ่งเข้าหาเพื่อนที่ถูกสังหารโดยไม่ทันระวัง

เจก เด็กเกอร์ จาก*[[เกมสปอต]]* มองว่าระบบการเล่นพัฒนาไปพร้อมกับงานเล่าเรื่อง ทั้งการเล็งที่ตอบสนองไวขึ้น อาวุธที่หนักแน่นขึ้น และการเคลื่อนไหวที่ลื่นไหล แดน ซิลเวอร์ จาก*เดอะเทเลกราฟ* เห็นว่าการควบคุมใหม่ทำให้การต่อสู้ราบรื่นขึ้น ขณะที่ทอม ออร์รี จาก*วีจี247* ชี้ว่ายังมี “ความหนืดเล็กน้อย” แต่ก็เพิ่มความเข้มข้นให้การต่อสู้ จีน พาร์ก จาก*[[เดอะวอชิงตันโพสต์]]* ชื่นชมการควบคุมปืนที่สมจริง และบอกว่าโจเอล "มีน้ำหนักที่เหมาะสม" เช่นเดียวกับ ลู้ก ไรล์ลี จาก*ไอจีเอ็น* ที่รู้สึกว่าโจเอลและเอลลี่เคลื่อนไหวสมจริงขึ้น แม้จะเสียดายที่ไม่มีระบบหลบแบบ*พาร์ต II* นักวิจารณ์หลายรายเห็นตรงกันว่าการต่อสู้และการออกแบบด่านยังไม่เทียบเท่า'พาร์ต II* แต่ถือเป็นการพัฒนาครั้งใหญ่เมื่อเทียบกับเกมต้นฉบับ อเลกซ์ เอวาร์ด จาก*เกมส์เรดาร์+* เห็นว่าการเปลี่ยนแปลงยังน้อยเกินไป ขณะที่แซม มาชโคเวก จาก*อาร์สเทคนิกา* รู้สึกว่าบางแง่มุม "ยังคงเหมือนเกมยุคเพลย์สเตชัน 3" ส่วนวิลเลียม ฮิวส์ จาก *ดิ เอ. วี. คลับ* เพลิดเพลินกับการต่อสู้ แต่บางครั้งกลับ "ไหลจากความเร้าใจไปสู่ความน่าหงุดหงิด"

นักวิจารณ์ต่างยกย่องตัวเลือกและคุณสมบัติใหม่ของเกมนี้ เด็กเกอร์ จาก*เกมสปอต* เขียนว่า*เดอะลาสต์ออฟอัส พาร์ต I* "ตั้งมาตรฐานใหม่ด้านการเข้าถึง" ขณะที่โทเลนติโน จาก*ซิลิโคเนรา* มองว่าเป็นหนึ่งในเกมที่เข้าถึงได้มากที่สุด และมาชโคเวก จาก*อาร์สเทคนิกา* เห็นว่าตัวเลือกแข็งแกร่งกว่าทุกเกมที่ผ่านมา ฮิวส์ จาก*ดิ เอ. วี. คลับ* ถึงกับบอกว่านี่คือสิ่งเดียวที่เพิ่มเข้ามาแล้วมีคุณค่า ส่วนเดนเซอร์ จาก*แช็กนิวส์* ชี้ว่าเสียงบรรยายคัตซีนคือคุณสมบัติโดดเด่นที่สุด เบน เบย์ลิส จาก*แคนไอเพลย์แดต?* ยกย่องความหลากหลายของคุณสมบัติว่าเป็นตัวอย่างของ "รีเมกที่ทำดีควรเป็นอย่างไร" แต่ก็วิจารณ์เรื่องการเคลื่อนไหวและความซับซ้อนของสมดุลตัวเลือก ด้านการใช้การสั่นตอบสนองของจอยดูอัลเซนส์ก็ได้รับคำชมมาก เป็นหนึ่งในตัวอย่างการใช้งานที่ดีที่สุด นอกเหนือจาก*แอสโตรส์เพลย์รูม* (2020) โดยจอช ไวส์ จาก*วิดีโอเกมเมอร์.คอม*รู้สึกว่ามัน "เพิ่มแรงกระแทกให้กับการต่อสู้" และเว็บสเตอร์ จาก*เดอะเวิร์จ* ชื่นชมการใช้งานกับคันธนู เอวาร์ด จาก*เกมส์เรดาร์+* มองว่าเสียงสามมิติทำให้พวกติดเชื้อน่ากลัวขึ้น ความกดดันและความสยองนี้ทำให้เว็บสเตอร์ จาก*เดอะเวิร์จ* ต้องเล่นโดยไม่ใส่หูฟัง และออร์รี จาก*วีจี247* ถึงกับปิดเสียงไปเลย ส่วนบาร์เกอร์ จาก*พุชสแควร์* สังเกตว่าประสิทธิภาพของระบบเสียงทำให้ผู้เล่นใช้โหมด Listen Mode น้อยลง

==== วินโดวส์ ====

เวอร์ชันวินโดวส์ของ*เดอะลาสต์ออฟอัส พาร์ต I* ได้รับคำวิจารณ์ว่า "ปานกลางหรือน่าผิดหวัง" บนเมทาคริติก และเป็นเกมของนอตีด็อกที่ได้คะแนนต่ำที่สุด นักวิจารณ์ไม่ได้รับตัวเกมล่วงหน้า กว่าจะได้ก็เพียงไม่กี่นาทีก่อนวางจำหน่ายจริง ริชาร์ด เลดเบตเทอร์ จาก*ยูโรเกมเมอร์* บรรยายว่าเกมนี้ "แทบจะเป็นเวอร์ชันเบต้า" เพราะการปรับแต่งแย่และ[[ความต้องการของระบบ]]สูงมาก ซัลวา เฟอร์นานเดซ จาก*เมริสเตชัน* เห็นว่าเกมยังไม่พร้อมจำหน่ายในสภาพนั้น และเพตเทอร์ เฮเกวอลล์ จาก*เกมรีแอ็กเตอร์* ถึงกับเรียกว่า "การพอร์ต PC ที่ปรับแต่งแย่ที่สุด" นับตั้งแต่*แกรนด์เธฟต์ออโต: เดอะทริโลจี – เดอะเดฟินิทิฟเอดิชัน* (2021) ฟิล อิวานยูค จาก*พีซีเกมเมอร์* เสียดายที่ต้องให้คะแนนต่ำ แต่ย้ำว่าปัญหาที่เกิดขึ้นคือ "อุปสรรคจริง ๆ" ที่ทำให้ผู้เล่นไม่สามารถสัมผัสประสบการณ์เกมได้ตามที่ควร

แม้หลายฝ่ายชื่นชมการปรับปรุงด้านเทคนิคและกราฟิกของรีเมกนี้ เวอร์ชันวินโดวส์ แต่ก็ถูกวิจารณ์หนักเรื่องการปรับแต่ง ความต้องการระบบสูง และปัญหาด้านประสิทธิภาพ ชูนัล โด๊ก จาก*เกมมิงโบลต์* ถึงกับบอกว่าเกมนี้ "เล่นไม่ได้เลย" นักวิจารณ์บางรายแนะนำให้รอจนกว่าปัญหาจะถูกแก้ไขก่อนค่อยเล่น ในทางกลับกัน เอมานูเอล เฟโนนาโต จาก*เดอะเกมส์แมชีน* ระบุว่าไม่พบปัญหา แม้เล่นในค่าการแสดงผลสูง อเลสซานโดร บาร์โบซา จาก*เกมสปอต* ชื่นชมตัวเลือกการตั้งค่าที่หลากหลาย ขณะที่แกรนต์ สโตเนอร์ จาก*อินเวิร์ส* ผิดหวังที่[[ทางลัดคีย์บอร์ด|การปรับแต่งปุ่มกด]]มีจำกัด ขัดกับภาพลักษณ์ด้านการเข้าถึงของนอตีด็อก ด้านพาเวล ราบาน จาก*ซีดี-แอ็กชัน* วิจารณ์การตั้งค่าปุ่มคีย์บอร์ดเริ่มต้นว่าทำได้ไม่ดี จนต้องหันไปใช้จอยคอนโทรลเลอร์แทน

พอร์ตเวอร์ชัน PC ถูกผู้เล่นวิจารณ์อย่างหนัก โดยรีวิวผู้ใช้บนสตีมกว่า 9,000 รายให้คะแนน "แง่ลบเป็นส่วนมาก" ปัญหาที่ถูกรายงานมีทั้งอัตราเฟรมไม่นิ่ง การปรับแต่งแย่ และเกม[[แครช (คอมพิวเตอร์)|แครช]]บ่อย รวมถึงต้องใช้เวลาหลายชั่วโมงในการคอมไพล์เชดเดอร์ บางรายเจอบั๊ก เช่น โมเดลตัวละครเพี้ยน สีภาพสดเกินจริง หรือเอฟเฟกต์น้ำไหลบนตัวละคร ในทางตรงกันข้าม มีผู้เล่นบางคนระบุว่าไม่พบปัญหา แม้ใช้[[คอมพิวเตอร์ส่วนบุคคล|คอมพิวเตอร์]]สเปกต่ำก็ตาม นอตีด็อกออกแถลงว่าจะทยอยแก้ไขผ่าน[[แพตช์วิดีโอเกม|แพตช์]] โดยเน้นที่เวลาโหลดเชดเดอร์ ความไม่เสถียร ปัญหากราฟิก และการแครชจาก[[หน่วยความจำรั่วไหล]] นาธาน อินแกรแฮม จาก*เอนแกดเจ็ต* ระบุว่าหลังอัปเดตแรก เกมทำงานดีขึ้นบน[[สตีมเด๊ก]] แต่ยังมีผู้เล่นและนักวิจารณ์พบปัญหาอยู่ ในต้นเดือนเมษายน [[วาล์วคอร์ปอเรชัน|วาล์ว]]จัดเกมนี้ว่า "ไม่รองรับ" บนสตีมเด๊ก อย่างไรก็ตาม ไม่กี่วันถัดมาคะแนนรีวิวบนสตีมก็ดีขึ้นเป็นระดับ "ผสมกัน" และเมื่อผ่านไปหลายสัปดาห์ ประสิทธิภาพของเกมดีขึ้นตามการอัปเดต แม้ว่ายังมีปัญหาบางอย่างเหลืออยู่ โดยในเดือนมิถุนายน เกมก็ได้รับการยืนยันสถานะเป็น "ยืนยันแล้ว" บนสตีมเด๊ก

=== รางวัล ===

*เดอะลาสต์ออฟอัส พาร์ต I* คว้ารางวัลรางวัลวิชวลเอฟเฟกต์ยอดเยี่ยมในโครงการเรียลไทม์ (Outstanding Visual Effects in a Real-Time Project) จากงานวิชวลเอฟเฟกส์โซไซตีอะวอดส์ ครั้งที่ 21 นอกจากนี้ยังได้รับการเสนอชื่อเข้าชิงรางวัลหลายสาขา เกมยอดเยี่ยมแห่งปีบนแพลย์สเตชัน (PlayStation Game of the Year) ที่[[งานโกลเดนจอยสติกอะวอดส์]] ครั้งที่ 40 รางวัลนวัตกรรมด้านการเข้าถึง (Innovation in Accessibility) ที่งานเดอะเกมอะวอดส์ 2022 รางวัลความสำเร็จด้านเทคนิค (Technical Achievement) ที่งาน[[บริติชอะคาเดมีเกมส์อะวอดส์ ครั้งที่ 19]] จากการจัดอันดับของ*เพลย์สเตชันบล็อก* เกมยังได้รางวัลรองชนะเลิศ สาขาคุณสมบัติด้านการเข้าถึงยอดเยี่ยม (Best Accessibility Features) และเนื้อเรื่องยอดเยี่ยม (Best Story) รวมถึงอันดับสามในสาขาดนตรีประกอบยอดเยี่ยมแห่งปี (Soundtrack of the Year) ด้านการโปรโมตเทรลเลอร์เปิดตัวคว้ารางวัลทองคำ (Gold) จากงาน[[คลีโอเอ็นเตอร์เทนเมนต์อะวอดส์ 2023]] อีกด้วย



== ยอดขาย ==

ในสหรัฐอเมริกา *เดอะลาสต์ออฟอัส พาร์ต I* เป็นเกมที่ขายดีอันดับ 5 ประจำเดือนกันยายน 2022 และเป็นเกมเพลย์สเตชันที่ขายดีอันดับ 4 ส่วนในสหราชอาณาจักร เปิดตัวด้วยการขึ้นอันดับ 1 บนชาร์ตยอดขายแผ่นรายสัปดาห์ ก่อนร่วงลงมาอยู่อันดับ 4 ในสัปดาห์ถัดมา และเมื่อรวมยอดขายแบบดิจิทัลและแผ่น ติดอันดับ 5 ประจำเดือน สำหรับญี่ปุ่น เกมขายได้ 10,954 ชุด ในสัปดาห์แรก ติดอันดับ 5 ของเกมขายปลีกยอดนิยม ด้านยอดดาวน์โหลด เกมติดอันดับ 3 ของเกมเพลย์สเตชัน 5 ที่มียอดดาวน์โหลดสูงสุดในเดือนเปิดตัว ทั้งในยุโรปและอเมริกาเหนือ ก่อนจะค่อย ๆ ลดอันดับในอเมริกาเหนือ ลงมาอยู่อันดับ 11 ในเดือนตุลาคม อันดับ 18 ในเดือนพฤศจิกายน และอันดับ 20 ในเดือนธันวาคม 

หลังจากซีรีส์*เดอะลาสต์ออฟอัส''ออกฉายในเดือนมกราคม 2023 เกมก็กลับมาได้รับความนิยมอีกครั้ง โดยขึ้นเป็นเกมดาวน์โหลดมากที่สุดอันดับ 8 ในอเมริกาเหนือ และอันดับ 10 ในยุโรป และในเดือนกุมภาพันธ์ขยับขึ้นเป็นอันดับ 6 และ 7 ตามลำดับ ในสหรัฐอเมริกา เกมกระโดดขึ้นมาเป็นเกมขายดีอันดับ 11 ในเดือนมกราคม เพิ่มขึ้นถึง 25 อันดับจากเดือนก่อนหน้า ส่วนในสหราชอาณาจักร เกมกลับเข้าสู่ชาร์ตยอดขายปลีกอีกครั้งด้วยยอดขายที่เพิ่มขึ้น 238% รายสัปดาห์ — และถ้ารวมยอดขายดิจิทัลจะพุ่งถึง 305% และยังเพิ่มอีก 32% ในสัปดาห์ถัดมา สำหรับเวอร์ชันวินโดวส์ ขายได้ 368,000 ชุด ภายใน 4 สัปดาห์แรก สร้างรายได้กว่า 15.5 ล้านดอลลาร์สหรัฐ และตามรายงานของเวอร์ชูอัส และไอดีจีคอนซัลทิง เกมนี้มียอดขายทะลุสองล้านชุด ภายในเดือนมีนาคม 2024 กลายเป็นหนึ่งในสองรีเมกที่ออกภายในสิบปีจากเกมต้นฉบับที่สามารถทำยอดขายระดับนี้ได้

## หมายเหตุ

## อ้างอิง

## แหล่งข้อมูลอื่น
* 
* 

หมวดหมู่:วิดีโอเกมที่ออกวางจำหน่ายในปี พ.ศ. 2565
หมวดหมู่:วิดีโอเกมแอ็กชันผจญภัย
หมวดหมู่:เดอะลาสต์ออฟอัส
หมวดหมู่:เกมสำหรับเพลย์สเตชัน 5
หมวดหมู่:วิดีโอเกมซอมบี
หมวดหมู่:เกมสำหรับวินโดวส์
หมวดหมู่:ตัวละครที่เป็นเห็ดรา